বংশ রক্ষায় অবৈধ সন্তান! 
 .........এএইচপি আজিম 
 সন্তান অবৈধ! তাই প্রসব বেদনায় কাঁদছে না মা! 
 চারিদিকে লোকের খিস্তী খেউর, নির্ঘুম প্রহরীর চোখ; 
 ক’মাস হল ঘুমানোর ফুসরত নেই, সয়ংক্রিয় দেহ! 
 তবু ফাঁক ফোকরে কান পেতে মুচকি হাসে পড়শীরা! 
 বাগডম্বর চলছে অবিরত, বৈধতা দিতেই হবে সমাজে! 
 উকিল মুক্তার ঘেঁটে ঘেঁটে তন্ন তন্ন করে সালিসি বই; 
 মোড়লেরা জটলা করে খাসকামরায় পানে চুনে, 
 দাঁত কেলিয়ে হাসে, অতীতে কতই দেখলাম, দোষের কি? 
 তবুও মায়ের মনে আশা জাগে না  প্রামাণ্য দোষে! 
 অন্তর কেঁদে যায় চুপচাপ এ কেমন কুৎসিত ব্যাধি! 
 অবশেষে রাতের আঁধারে চুপিচুপি বের হল অবৈধ ফল, 
 সিদ্ধান্ত মতে ঢাকঢোল পিটানো হল পাড়ায় পাড়ায়, 
 বিতরণ হল মিষ্টি মণ্ডা, বলা হল উপায় যে ছিলনা! 
 অবৈধ হলে কি, সন্তান তো সন্তানই, বংশ রক্ষা যে!